Cele moet gou spring met landelike veiligheid, maan Agri SAArgieffoto (Foto: Maroela Media) Agri SA is uiters besorg oor die toename in gewelddadige plaasaanvalle die afgelope paar maande. Die organisasie meen polisieminister Bheki Cele moet die pas versnel vir ingrypings uit die beraad oor landelike veiligheid. “Alhoewel gewelddadige misdaad oor die algemeen skynbaar toeneem, merk ons veral ŉ kommerwekkende toename in plaasaanvalle en boere en plaaswerkers leef in vrees,” sê Uys van der Westhuijzen, voorsitter van Agri SA se sentrum vir uitnemendheid oor landelike veiligheid. “Hierdie neiging wys op die dringende behoefte aan die implementering van die Landelike Veiligheidstrategie en die resolusies wat by die beraad in Junie 2022 goedgekeur is.” Van der Westhuijzen sê ŉ sleutel-uitslag van die beraad was die aanstel van ŉ geïntegreerde taakspan wat prioriteite in landelike veiligheid sou takel. “Die span het spesifieke ingrypings geïdentifiseer wat prioritiseer moet word om landelike veiligheid te verhoog. Die tertafellegging van dié ingrypings om deur die kabinet aanvaar te word, is al lank agterstallig. Agri SA doen ŉ beroep op polisieminister Cele om die proses se pas te versnel om nou landelike veiligheid te takel.” Hy sê gewelddadige misdaad is onlangs in die kollig geplaas, insluitend die moord op ŉ Duitse toeris in Mpumalanga. “Dié provinsie het veral ŉ oneweredige toename in gewelddadige plaasaanvalle beleef, insluitend die gewelddadige aanval op ŉ makadamianeutboer met ŉ panga op sy eiendom. Die opwaartse neiging van die aanvalle is al maande lank duidelik en dringende ingryping word vereis.” Van der Westhuijzen meen dit is betreurenswaardig dat die minister versuim het om landelike veiligheid vroeër vanjaar in sy begrotingstoespraak te noem. “Plaasgemeenskappe gaan nou gebuk onder die gevolge van sy gebrek aan fokus op landelike veiligheid. ŉ Klimaat van wetteloosheid bedreig landelike bestaan en plaaslike voedselvervaardiging.” Agri SA sê die regering moet onmiddellik stappe doen. “Suid-Afrika se kapasiteit om voedsel plaaslik te vervaardig is kwesbaar en afhanklik aan veilige en stabiele plaasgemeenskappe,” voeg Christo van der Rheede, uitvoerende direkteur van Agri SA by. Kleinskaal- en handelsboere moet saam met plaaswerkers erken en beskerm word as ŉ noodsaaklike bate van die land. Hul veiligheid moet dringend verseker word deur die doeltreffende inwerkingstelling van die Landelike Veiligheidstrategie as ŉ kwessie van nasionale belang. “Gegewe die tekortkominge van polisiëring in plaasgemeenskappe maan ons plaasgemeenskappe om bykomende veiligheidsmaatreëls in te stel,” sê Van der Westhuijzen. “Gemeenskappe moet waaksaam wees en hul veiligheid opskerp. Ongeag die gebreke in die stelsel moet alle verdagte persone, aktiwiteit en misdade by die naaste polisiestasie aangemeld word. Dit is noodsaaklik om goeie kommunikasie te behou met die plaaslike polisie.”